
2024-03-13,

LIETUVOS RESPUBLIKOS VYRIAUSYBĖ

NUTARIMAS
DĖL GARBĖS DONORO VARDO SUTEIKIMO TVARKOS APRAŠO PATVIRTINIMO

1999 m. balandžio 8 d. Nr. 387
Vilnius


Vadovaudamasi Lietuvos Respublikos kraujo donorystės įstatymo 7 straipsnio 1 dalies 9 punktu, Lietuvos Respublikos Vyriausybė nutaria:
1. Patvirtinti Garbės donoro vardo suteikimo tvarkos aprašą (pridedama).
2. Nustatyti, kad neatlygintinas kraujo ar kraujo sudėtinių dalių davimas skaičiuojamas nuo Lietuvos Respublikos kraujo donorystės įstatymo įsigaliojimo dienos.

PATVIRTINTA
Lietuvos Respublikos Vyriausybės
1999 m. balandžio 8 d. nutarimu Nr. 387
(Lietuvos Respublikos Vyriausybės
2024 m. kovo 13 d.nutarimo Nr. 182
redakcija)

GARBĖS DONORO VARDO SUTEIKIMO TVARKOS APRAŠAS

I SKYRIUS
BENDROSIOS NUOSTATOS

1. Garbės donoro vardo suteikimo tvarkos aprašas (toliau – Tvarkos aprašas) nustato garbės donoro vardo suteikimo tvarką neatlygintinai kraujo ir kraujo komponentų (toliau – kraujas) davusiems donorams, atitinkantiems šiame Tvarkos apraše nustatytus kriterijus.
2. Tvarkos apraše vartojamos sąvokos atitinka Lietuvos Respublikos kraujo donorystės įstatyme apibrėžtas sąvokas.

II SKYRIUS
NEATLYGINTINŲ KRAUJO DONACIJŲ SKAIČIAVIMO TVARKA

3. Garbės donoro vardui suteikti skaičiuojamos visos neatlygintinos kraujo donacijos (kraujo, dvigubos eritrocitų masės aferezė, trombocitaferezė, plazmaferezė, eritrocitaferezė), įtrauktos į Kraujo donorų registrą. 
4. Viena neatlygintina kraujo donacija yra prilyginama kraujo donacijos rodikliui tokiomis proporcijomis:
4.1. kraujo donacija prilyginama 1;
4.2. dvigubos eritrocitų masės aferezė – 2;
4.3. trombocitaferezė – 0,5;
4.4. plazmaferezė – 0,2;
4.5. eritrocitaferezė – 1;
4.6. trombocitaferezė kartu su plazmafereze – 0,7;
4.7. trombocitaferezė kartu su plazmafereze ir eritrocitafereze – 1,7.


III SKYRIUS
GARBĖS DONORO VARDO SUTEIKIMO KRITERIJAI IR TVARKA

5. Garbės donoro vardas (kartu su tai patvirtinančiu ženklu ir pažymėjimu) suteikiamas donorui, pasiekusiam ne mažiau kaip 40 neatlygintinų kraujo donacijų rodiklį ir kraujo donorystės įstaigoje neatlygintinos kraujo donacijos metu raštu išreiškusiam sutikimą dėl garbės donoro vardo suteikimo viešosios įstaigos Nacionalinio kraujo centro (toliau – NKC) nustatyta tvarka. Kraujo donacijų rodiklis skaičiuojamas pagal Tvarkos aprašo 4 punktą.
6. Kraujo donorystės įstaigos, vadovaudamosi Kraujo donorų registro ir (ar) kitais   duomenimis (Lietuvos valstybės archyvų, kraujo donorystės ir kitų įstaigų pažymomis, patvirtinančiomis donorų kraujo donacijas), kiekvienos neatlygintinos kraujo donacijos metu patikrina, ar donoras pasiekė Tvarkos aprašo 5 punkte nurodytą neatlygintinų kraujo donacijų rodiklį. 
7. Kraujo donorystės įstaigos, nustačiusios, kad donoras pasiekė Tvarkos apraše nurodytą neatlygintinų kraujo donacijų rodiklį, per 30 kalendorinių dienų nuo nustatymo NKC teikia prašymą suteikti garbės donoro vardą donorui, atitinkančiam Tvarkos aprašo 5 punkte nurodytus kriterijus (toliau – Prašymas). Prašyme nurodoma donoro vardas, pavardė, asmens kodas, donacijų rūšis ir skaičius, kartu su Prašymu pateikiami ir neatlygintinų kraujo donacijų skaičių patvirtinantys duomenys, jei tokių duomenų nėra Kraujo donorų registre. Jei Prašyme bei su juo teikiamuose dokumentuose nurodyta ne visa ar netiksli informacija, NKC kraujo donorystės įstaigai nurodo ne vėliau kaip per 14 kalendorinių dienų nuo NKC rašto apie nustatytus trūkumus gavimo dienos ištaisyti trūkumus. Trūkumų šalinimo laikas į Tvarkos aprašo 8 ir 10 punktuose nurodytą terminą neįskaičiuojamas. Už pateiktų duomenų teisingumą atsako duomenis pateikusi kraujo donorystės įstaiga. 
8. NKC ne vėliau kaip per 30 kalendorinių dienų nuo Tvarkos aprašo 7 punkte nurodytų dokumentų gavimo dienos priima sprendimą dėl garbės donoro vardo suteikimo ir ne vėliau kaip per 5 kalendorines dienas nuo šio sprendimo priėmimo dienos raštu informuoja Prašymą teikusią kraujo donorystės įstaigą ir donorą, dėl kurio pateiktas Prašymas. 
9. Jei donoras, dėl kurio pateiktas Prašymas, neatitinka Tvarkos aprašo 5 punkte nurodytų kriterijų, NKC priima motyvuotą sprendimą nesuteikti garbės donoro vardo ir ne vėliau kaip per 5  kalendorines dienas nuo šio sprendimo priėmimo dienos raštu informuoja Prašymą teikusią kraujo donorystės įstaigą ir Prašyme nurodytą donorą.
10. NKC, vadovaudamasi Kraujo donorų registro ir (ar) kitais duomenimis (Lietuvos valstybės archyvų, kraujo donorystės ir kitų įstaigų pažymomis, patvirtinančiomis donorų kraujo donacijas), kai neatlygintina kraujo donacija teikiama NKC, per 30 kalendorinių dienų nuo nustatymo, kad donoras pasiekė Tvarkos apraše nustatytą neatlygintinų kraujo donacijų rodiklį, savo iniciatyva priima sprendimą suteikti garbės donoro vardą donorui, atitinkančiam Tvarkos aprašo 5 punkte nurodytus kriterijus, ir ne vėliau kaip per 5  kalendorines dienas nuo šio sprendimo priėmimo dienos apie tai raštu informuoja donorą.
11. Garbės donoro ženklus ir pažymėjimus, kurių formą nustato NKC, donoro ženklo ir pažymėjimo įteikimo renginyje (toliau – renginys) įteikia NKC ar kita kraujo donorystės įstaiga, organizuojanti renginį. Donorui negalinčiam dalyvauti garbės donoro ženklo ir pažymėjimo įteikimo renginyje, garbės donoro ženklas ir pažymėjimas įteikiami kitu su donoru suderintu laiku.
12. Garbės donoro ženklai ir pažymėjimai gaminami NKC nustatyta tvarka. Donoro ženklai, pažymėjimai bei renginys apmokami iš Neatlygintinos kraujo donorystės propagavimo programos lėšų. 

IV SKYRIUS
BAIGIAMOSIOS NUOSTATOS

13. Asmens duomenys NKC tvarkomi laikantis 2016 m. balandžio 27 d. Europos Parlamento ir Tarybos reglamento (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų apsaugą, reikalavimų. 
14. NKC asmens duomenis, gautus pagal Tvarkos aprašą, tvarko sprendimo dėl garbės donoro vardo suteikimo priėmimo tikslu.
15. NKC užtikrina, kad būtų laikomasi Reglamente (ES) 2016/679  nurodytų asmenų duomenų tvarkymo principų ir reikalavimų, darbuotojai laikytų paslaptyje bet kokią su asmens duomenimis susijusią informaciją, su kuria jie susipažino atlikdami savo funkcijas ir pavedimus, ir asmens duomenis tvarko taip, kad taikant atitinkamas technines ir organizacines priemones būtų užtikrintas tinkamas asmens duomenų saugumas, įskaitant apsaugą nuo duomenų tvarkymo be leidimo arba neteisėto duomenų tvarkymo ir nuo netyčinio praradimo, sunaikinimo ar sugadinimo.
16. Su garbės donoro vardo suteikimu susiję dokumentai saugomi Lietuvos Respublikos dokumentų ir archyvų įstatymo nustatyta tvarka ir laikantis sveikatos apsaugos ministro nustatytų sveikatos priežiūros įstaigų dokumentų saugojimo terminų.
17. NKC sprendimai, veiksmai ir neveikimas įgyvendinant Tvarkos aprašą gali būti skundžiami Lietuvos Respublikos administracinių bylų teisenos įstatymo nustatyta tvarka.

Pakeitimai:

                    Lietuvos Respublikos Vyriausybė, Nutarimas
                
Nr. 1387,
2002-09-03,
Žin., 2002, Nr.
87-3752 (2002-09-06), i. k. 1021100NUTA00001387                
Dėl Lietuvos Respublikos Vyriausybės 1999 m. balandžio 8 d. nutarimo Nr. 387 "Dėl Garbės donoro vardo suteikimo tvarkos patvirtinimo" pakeitimo

                    Lietuvos Respublikos Vyriausybė, Nutarimas
                
Nr. 182,
2024-03-13,
paskelbta TAR 2024-03-15, i. k. 2024-04738                
Dėl Lietuvos Respublikos Vyriausybės 1999 m. balandžio 8 d. nutarimo Nr. 387 „Dėl Garbės donoro vardo suteikimo tvarkos patvirtinimo“ pakeitimo





image1.wmf

